LV Eiropas Savienības Oficiālais Vēstnesis C 417/13

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 417/10

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par ģeogrāfiskās izcelsmes norāžu un cilmes vietu nosaukumu aizsardzību (2)

TRADITIONAL AYRSHIRE DUNLOP

EK Nr.: UK-PGI-0005-0889-30.8.2011.

AĢIN ( X ) ACVN ( )

1. Nosaukums

Traditional Ayrshire Dunlop

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā minētais nosaukums

Traditional Ayrshire Dunlop ir cietais siers, kas gatavots no svaiga vai pasterizēta Ēršīras (Ayrshire) šķirnes govs pilnpiena. Sieram ir dabīga gaiši dzeltena krāsa. Sagriežot siera masa ir gluda, bez acojuma, pēc taustes mitra. Siers ir cilindriskas formas, un tam ir cieta, plāna, zeltaina miza ar viegli samanāmiem plankumiem.

Svaigi gatavotajam Traditional Ayrshire Dunlop sieram ir nedaudz riekstaina garša un gluda masa bez acojuma. Sieram nogatavinoties, veidojas izsmalcināta riekstaina, krēmīga garša un siera konsistence kļūst maiga un nedaudz elastīga. Jo īsāks ir nogatavināšanas laiks, jo maigāka siera garša; sieram nogatavinoties, garša kļūst izteiktāka.

Minimālais šā siera nogatavināšanas laiks ir seši mēneši. Pārdošanā nonāk vismaz sešus mēnešus nogatavināts siers, un sastopams arī 18 mēnešus nogatavināts siers, taču vispieprasītākais ir 10–12 mēnešus nogatavināts Traditional Ayrshire Dunlop.

Sieru klasificē šādi:

— maigais (6–10 mēnešus nogatavināts siers),

— nogatavinātais (10–12 mēnešus nogatavināts siers),

— īpaši ilgi nogatavinātais (12–18 mēnešus nogatavināts siers).

Ilgāku laiku nogatavinātie sieri pēc konsistences ir sausāki, jo ar laiku mitruma saturs sierā nedaudz pazeminās.

Vidējais mitruma saturs šiem sieriem ir 39–44 %. Piena sviesta tauku saturs var svārstīties no 3,9 līdz 4,4 %. Ēršīras šķirnes govju pienam ir mazāka lieluma tauklodītes, kas veicina mitruma saglabāšanos piena receklī.

Tradicionāli ražo trīs izmēru sieru: 3,5 collu diametrā un 3 collu augstumā ar svaru 350 g; 7 collu diametrā un 4,5 collu augstumā ar svaru 3 kg vai 13–15 collu diametrā un 9 collu augstumā ar aptuveno svaru 20 kg. Tomēr patērētāju vēlmju apmierināšanai var tikt ražots cita izmēra siers.

Siera raksturīgās īpašības:

— konsistence: siera masa mēreni stingra,

— krāsa: dabīga, gaiši dzeltena,

— aromāts: tīrs, bez citām smaržas niansēm vai smakām,

— garša: maigi riekstaina; sieram nogatavinoties, riekstainā garša kļūst izteiktāka un krēmīgāka,

— izskats: piena baltā krāsā, var būt ar maziem caurumiņiem,

— tekstūra: gluda, bez acojuma; īsu laiku nogatavinātajam sieram masa nedaudz elastīga, nogatavināšanas procesā kļūst gluda.

Fizikāli ķīmiskās īpašības:

— pH: 5,2–5,4,

— sausna: 31,3 %,

— tauku saturs sausnā: 52,1 %,

— nātrija hlorīds: 1,6–1,8 %,

— mikrobioloģiskās robežvērtības:

— enterobaktērijas 10–100 — E. coli < 10 — rauga sēnes 100–1 000 — pelējuma sēnes 100–1 000 — Staphylococcus aureus 20–100 — Listeria monocytogenes nav — salmonellas nav

3.3. Izejvielas (tikai pārstrādātiem produktiem)

Svaigs vai pasterizēts Ēršīras šķirnes govju pilnpiens.

3.4. Dzīvnieku barība (tikai dzīvnieku izcelsmes produktiem)

Vasaras mēnešos (parasti no maija līdz septembrim) govis ganās ganībās, slaukšanas laikā vajadzības gadījumā tām tiek dota papildbarība. Ziemas mēnešos govis atrodas zem nojumes un kā barību saņem konservētu zāli (sienu, skābsienu vai skābbarību) kopā ar nepieciešamo lopbarības devu.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Ģeogrāfiskajā apgabalā ir jānorisinās visiem Traditional Ayrshire Dunlop ražošanas posmiem, proti, šādiem:

— piena pasterizēšana (ja siera ražošanai izmanto pasterizētu pienu),

— piena sildīšana un atdzesēšana,

— sastāvdaļu sagatavošana un maisīšana,

— sāls pievienošana,

— siera nogatavināšana.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

—

4. Precīza ģeogrāfiskā apgabala definīcija

Sieru ražo Danlopas (Dunlop) ciema tradicionālo robežu apkārtnē. Ģeogrāfiskā apgabala robežas ir šādas:

rietumu robeža – no Nīlstonas (Neilston) A736 ceļš uz Lagtonu (Lugton), tad B777 ceļš uz Bītu (Beith), no Bītas A737 ceļš uz Dolriju (Dalry);

dienvidu robeža – no Dolrijas B707 ceļš līdz krustojumam ar A736 ceļu, uz dienvidiem pa īsu A736 ceļa posmu, tad uz austrumiem pa B778 ceļu uz Stjuartonu (Stewarton);

austrumu robeža – B769 ceļš no Stjuartonas līdz krustojumam ar Glanderstonas (Glanderston) ceļu uz ziemeļiem;

ziemeļu robeža – uz rietumiem pa Glanderstonas ceļu līdz krustojumam ar Springhilas (Springhill) ceļu; uz dienvidiem īsu ceļa posmu pa Springhilas ceļu līdz krustojumam ar Kērktonas (Kirkton) ceļu, tad uz rietumiem pa Kērktonas ceļu līdz Kingstonas (Kingston) ceļam Nīlstonā; uz ziemeļiem pa Kingstonas ceļu līdz Main Street, tad uz dienvidiem pa Main Street līdz krustojumam ar Holehouse Brae. Gar Holehouse Brae līdz vietai, kur tā sasniedz A736 ceļu.

5. Saikne ar ģeogrāfisko apgabalu

5.1. Ģeogrāfiskā apgabala specifika

Danlopas siera pagatavošanas recepte tiek piedēvēta Bārbarai Gilmorai (Barbara Gilmour), vietējai sievietei, kas aptuveni 1660. gadā reliģisku apsvērumu dēļ tika izsūtīta uz Īriju, kur viņa iemācījās pagatavot sieru no pilnpiena. Pēc 1688. gada Slavenās revolūcijas (t. s. Glorious Revolution) viņa atgriezās Danlopā un apprecējās ar vietējo lopkopi Džonu Danlopu (John Dunlop). Tiek uzskatīts, ka Bārbara Gilmora, apvienojot Īrijas un Skotijas siera ražošanas metodes, izveidoja savu siera gatavošanas paņēmienu un sāka to mācīt citiem vietējiem lopkopjiem. Drīz vien siers, kas gatavots šajā ģeogrāfiskajā apgabalā, izmantojot Bārbaras Gilmoras recepti un paņēmienus, un pienu, kas iegūts no Ēršīras šķirnes govīm, iemantoja popularitāti un kļuva pazīstams ar nosaukumu Dunlop.

Traditional Ayrshire Dunlop tiek gatavots, izmantojot pilnpienu no Ēršīras šķirnes govīm un pieturoties pie tradicionālās receptes, metodēm un zinātības, kas pastāv kopš Bārbaras Gilmoras laikiem. Šis ģeogrāfiskais apgabals daudzu gadsimtu garumā tradicionāli ticis izmantots piena lopkopībai, jo šajā apgabalā maigais, mitrais klimats apvienojumā ar smagām māla un smilšmāla augsnēm rada bagātīgas, leknas, zaļas pļavas ar dabīgo veģetāciju, kuras raksturīgā pazīme ir āboliņš, tādējādi šeit ir Ēršīras liellopiem labi piemērotas ganības. Turklāt reģiona nokrišņiem bagātajā klimatā veidojas mitrs gaiss, kurš ļauj nogatavināt sieru, saglabājot mitrumu, kas veicina gludas, nedaudz elastīgas siera masas un krēmīgas, riekstainas siera garšas veidošanos.

Šīs Skotijas daļas raksturīgā iezīme ir liels nokrišņu daudzums un salīdzinoši maigs klimats, ko ietekmē Atlantijas okeāna Golfa straume; tādējādi apgabals ir piemērots lopu ganīšanai un pienkopībai. Tomēr laikapstākļu nepastāvīgums gada gaitā maina arī piena saturu. Šīs nelielās izmaiņas iespaido siera ražošanas procesu, un siera meistariem ir jāizprot šīs izmaiņas un jāprot uz tām reaģēt, lai uzturētu nemainīgu siera kvalitāti. Bārbaras Gilmoras prasmes un izkoptās zināšanas, kas nodotas turpmākām paaudzēm, kopā ar izpratni par vietējiem laikapstākļiem dod iespēju siera meistariem ražot sieru ar nosaukumu Traditional Ayrshire Dunlop.

5.2. Produkta specifika

Traditional Ayrshire Dunlop no citiem Dunlop sieriem atšķir tradicionālā ražošanas metode, Ēršīras šķirnes govju piens ar augsto tauku saturu un ģeogrāfiskā apgabala mitrais klimats. Siera raksturīgā gaiši dzeltenā krāsa veidojas no Ēršīras šķirnes govju piena, kam ir mazākas tauklodītes, un tas ļauj iegūt sieru ar vienmērīgāku garšu un gludāku, pēc taustes mitru masu bez acojuma.

Siera ražošanas pamatā ir senas oriģinālās receptes atkalizmantošana saskaņā ar tradicionālajiem paņēmieniem. Šā siera ražošanas panākumi ir atkarīgi no siera meistaru prasmēm un zinātības. Traditional Ayrshire Dunlop sieru gatavo vaļējās vannās, piena recekli sagriež un viegli maisa ar rokām, līdz panāk vajadzīgo konsistenci. Maisot un vārot recekļa gabaliņus līdz vajadzīgajai temperatūrai, pastāvīgi kontrolē skābuma līmeni, izmantojot skābuma mērītāju. No siera meistaru prasmēm un zinātības būs atkarīgs, kad pārtraukt maisīšanu, tiklīdz siera masa būs sasniegusi vajadzīgo konsistenci. Ja siera graudi ir pārāk stingri, siers būs sauss, bet, ja siera graudi ir pārāk mīksti, iegūtais siers būs slapjš.

Tiklīdz panākta vajadzīgā konsistence, sūkalas notecina. Pāri palikušajiem siera graudiem jābūt spīdīgiem. Tad siera graudus sastumj vienā vannas galā, lai turpinātu notecināšanu un nodrošinātu skābuma un vajadzīgās konsistences veidošanos. To bieži vien sauc par “vistas krūtiņas” konsistenci, proti, kad siera masas virsma ir gluda, bet, to sagriežot, konsistence ir mitra un šķiedraina. Siera meistariem jāliek lietā sava zinātība, lai noteiktu, kad ir sasniegts optimālais skābuma līmenis (parasti aptuveni 0,55 % titrējamā skābuma), un tajā brīdī siera masu samaļ. Tādējādi siera masa tiek sadalīta sīkās daļiņās, un tad tiek pievienots sāls, ko vienmērīgi iemaisa samaltajā siera masā. Tad siera masu liek veidnēs un presē vienu nakti.

Pēc vienas nakts presēšanas sierus applaucē karstā ūdenī – maza izmēra sierus iemērc karstā ūdenī, bet liela izmēra sieriem karsto ūdeni uzlej virsū. Tad sierus iesaiņo audekla gabalos, kuri pirms tam arī tikuši iegremdēti karstajā ūdenī. Applaucēšana palīdz iegūt gludu siera mizu, bet audekls palīdz saglabāt siera formu, samazināt mizas biezumu un rada glītāku siera izskatu pēc tam, kad pēc nogatavināšanas audeklu noņem. Tad sierus atkal atliek atpakaļ veidnēs, lai turpinātu presēšanu audeklā. Nākamajā dienā sierus izņem no veidnēm un ļauj tiem nožūt, pirms tos novieto uz koka plauktiem siera kamerā. Sierus regulāri apskata, un siera nogatavināšanās pakāpi un kvalitāti novērtē, izmantojot prasmes, kas apgūtas un pilnveidotas pieredzes gaitā.

Sieru gatavo vaļējās vannās, un piena recekli sagriež ar rokām – tās ir metodes, ko izmantoja arī pirms 50 gadiem. Siers ir ievietots audeklā un tiek nogatavināts uz koka plauktiem, kā rezultātā sieram veidojas miza, kas neizveidotos, ja tiktu izmantotas modernākas metodes.

Siera meistara prasmēm un zināšanām ir izšķirīga nozīme, lai novērtētu produktu ražošanas procesa gaitā, ņemot vērā sezonālas izmaiņas piena specifiskajās īpašībās un sezonālo apkārtējā gaisa temperatūru un mitruma saturu. Ar šīm prasmēm siera meistars spēj nodrošināt vēlamo mitruma un skābuma līmeni, lai ražotu sierus, kam ir nemainīga garša, konsistence un izskats.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Traditional Ayrshire Dunlop pirmo reizi radās aptuveni 1690. gadā, kad Bārbara Gilmora to pagatavoja pēc siera receptes, ko viņa bija pārvedusi no Īrijas, kurp viņa bijusi uz laiku izsūtīta. Bārbara Gilmora apmetās uz dzīvi Danlopas ciemā un izstrādāja šā siera ražošanas metodi, kuru tad iemācīja arī pārējiem lopkopjiem, un siers ar laiku kļuva pazīstams ar nosaukumu Dunlop.

Siera izgatavošanai Bārbara Gilmora izmantoja pašai piederošo Danlopas govju pienu, kura augsto tauku saturu sekmēja vietējās leknās ganības, kuras tādas veidojušās bagātīgo nokrišņu ietekmē. Tradicionālā Danlopas siera ražošana pagastā atdzima 1989. gadā, kad to sāka gatavot pēc oriģinālās receptes, vienlaikus ņemot vērā pašreizējo sanitāro normu prasības.

Tomēr lielākā daļa tradicionālās ražošanas paņēmienu un prasmju ir saglabājusies:

— mājražošanas metode, kurā izmanto roku darbu, siera meistara prasmes un zinātība, novērtējot siera skābuma saturu un pievienojot pareizo sāls daudzumu,

— sieru applaucēšana un audekla gabalu izmantošana mizas biezuma regulēšanai un siera formas saglabāšanai,

— lēns siera nogatavināšanas process un zinātība, kas nepieciešama, lai konstatētu katra atsevišķa siera rituļa nogatavināšanās pakāpi.

Šis siers gadu gaitā vairākkārt ir ieguvis dažādas balvas, un tas ir īpaši pieprasīts lauksaimnieku produkcijas tirdziņos un specializētajos delikatešu un siera veikalos. Starp saņemtajām balvām minamas vairākas 1. un 2. vietas Karaliskajā Hailendsas gadatirgū (Royal Highland Show) laikposmā no 1991. līdz 1996. gadam, Lielbritānijas Siera balva (British Cheese Awards) 1999. gadā (sudrabs), 2001. gadā (zelts) un 2004. gadā (bronza) un Nentvičas Starptautiskajā siera izstādē (Nantwich International Cheese show) 1992. gadā (1. vieta) un 2005. gadā (zelta medaļa).

Šā nosaukuma sieru Edinburgas apkaimē esošais veikals Clarks Specialty Foods tirgo vairāk nekā 20 gadu, un veikala vadītājs Alisters Klārks (Alastair Clark) šim sieram veltījis šādus vārdus: “siers, kam ir unikāla garša un krēmīga konsistence, kas nelīdzinās nevienam citam sieram, kuram piešķirts Danlopas nosaukums un kuru gatavo ārpus Ēršīras apgabala”.

Malkolms Vebsters (Malcolm Webster), Sheraton Grand Hotel šefpavārs, norāda, ka Traditional Ayrshire Dunlop ir “stingras konsistences siers, ko esmu izmantojis septiņus gadus, kopš esmu Skotijā, un tam piemīt neatkārtojama garša un tekstūra, kas nepiemīt nevienam citam Danlopas sieram, tāpēc šo sieru ikvienam iesaku īpaši”.

Pieteikums nosaukuma Traditional Ayrshire Dunlop kā aizsargātas ģeogrāfiskās izcelsmes norādes reģistrācijai pamatojas uz faktu, ka šis ģeogrāfiskais apgabals tradicionāli tiek uzskatīts par vietu, kur pirmo reizi tika izstrādāts Danlopas siers un kas devusi šim sieram savu vārdu.

Turklāt jāņem vērā tas, ka, lai gan arī citos Skotijas nostūros ražo sieru ar nosaukumu Dunlop, tieši Ēršīras šķirnes govju piens veicina tāda mājamatniecības siera ražošanu, kam ir nostiprinājusies izteikti kvalitatīva siera reputācija, jo šī govju šķirne ir cēlusies no šā apgabala un tādējādi ir pielāgojusies specifiskajiem klimata un dabas apstākļiem šajā reģionā.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

https://whitehall-admin.production.alphagov.co.uk/government/uploads/system/uploads/attachment_data/file/289149/traditional-ayrshire-dunlop-pgi-140312.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.